BSM วางเป้ารายได้ “ทีค ดีเวลลอปเม้นท์” ปี 62 แตะ 300 ลบ. ลุยเปิด 3 โครงการใหม่ 400 ลบ.
BSM วางรายได้ “ทีค ดีเวลลอปเม้นท์” ปี 62 แตะ 300 ลบ. ลุยเปิด 3 โครงการใหม่ 400 ลบ.
BSM วางเป้ารายได้ “ทีค ดีเวลลอปเม้นท์” ปี 62 แตะ 300 ล้านบาท ลุยเปิด 3 โครงการใหม่ มูลค่าโครงการรวม 400 ล้านบาท
29 เม.ย. 2562

นายวรุตม์ ภาณุพัฒนพงศ์ กรรมการบริหาร บริษัท บิวเดอสมาร์ท จำกัด (มหาชน) หรือ BSM ในฐานะประธานเจ้าหน้าที่บริหาร บริษัท ทีค ดีเวลลอปเม้นท์ จำกัด บริษัทในเครือ BSM เปิดเผยว่า บริษัทวางเป้าหมายรายได้ของ TEAK ในปีนี้ราว 300 ล้านบาท เนื่องจากปัจจุบันมียอดขายรอโอน (backlog) อยู่ที่ 600 ล้านบาท โดยบริษัทคาดว่าในปีนี้จะมีการรับรู้รายได้จากโครงการ สุขุมวิท 39 และโครงการ สาทร-ลุมพินี ประมาณ 300-400 ล้านบาท และที่เหลือจะมีการรับรู้รายได้อย่างต่อเนื่อง
ขณะที่มีแผนเปิดโครงการปีนี้ 3 โครงการ ได้แก่ The TEAK Ratchada 19 ซึ่งจะเปิดขายในเดือน พ.ค.62 และอีก 2 โครงการทำเลอารีย์และนางลิ้นจี่ เบื้องต้นวางแผนจะเปิดตัวภายในไตรมาส 3/62
สำหรับ โครงการ The TEAK Ratchada 19 มูลค่าโครงการประมาณ 400 ล้านบาท เป็นอาคาร 7 ชั้น จำนวน 1 อาคาร จำนวนทั้งหมด 78 ยูนิต ตั้งอยู่บนทำเลศักยภาพใจกลางเมืองติดถนนใหญ่และติดสถานีรถไฟฟ้า MRT รัชดาภิเษก เชื่อมต่อ New CBD อโศก-พระราม 9 และเชื่อมต่อรถไฟฟ้าสายสีเหลืองในอนาคต อีกทั้งยังเชื่อมต่อถนนเส้นหลัก ได้แก่ ถนนรัชดาภิเษก, ถนนลาดพร้าว และ ถนนวิภาวีรังสิต
โดยลักษณะห้องชุดภายในโครงการเป็นรูปแบบ 1 ห้องนอนขนาด 30.40 ตารางเมตร-35.89 ตารางเมตร และลักษณะ 1 ห้องนอน Plus ขนาด 38.82 ตรม ราคาเริ่มต้นยูนิตละ 3.99 ล้านบาท